གྲངས་ཉུང་མི་རིགས་ཁག་གི་ནང་ཤེས་འཇོན་ལྡན་པའི་གུང་ཁྲན་ཏང་མི་མི་ཉུང་བ་ཞིག་བྱུང་ཡོད་ཀྱང་རྒྱལ་ཁབ་གནས་རིམ་གྱི་འགོ་ཁྲིད་དབང་ཚད་ལྡན་པ་ཆེས་ཉུང་ངུ་དང་།འགའ་ཤས་ལ་ཁ་བྲལ་བ་སོགས་མིང་འདྲ་མིན་བཏགས་པ་དེ་ནི་ཆེས་བློ་ཕམ་འོས་པ་ཞིག་རེད།མི་རིགས་གཉིས་དང་དབུས་ས་གཉིས་ཀའི་དོན་དམ་གྱི་ཁེ་ཕན་ཆེད་རང་སྐྱོང་མིང་དོན་མཚུངས་པ་དགོས་པ་དང་།དེ་ཡང་གྲངས་ཉུང་མི་རིགས་གཅིག་ལ་དམིགས་པའི་རང་སྐྱོང་ཞིག་ཡིན་སྟབས་མི་རིགས་དེ་ཡོངས་རྫོགས་རང་སྐྱོང་འཛིན་སྐྱོང་གཅིག་གི་ནང་ཚུད་དགོས་པ་བཅས་ཀྱི་དགོས་འདུན་ནི་ཕྱི་གསལ་ནང་གསལ་ལྷག་བསམ་རྣམ་དགདྲང་བདེན་ཞིག་མ་གཏོགས་སྦས་པའི་ཕུགས་དམིགས་གཞན་ཅིའང་མེད་པ་ནི་འཇིག་རྟེན་ཀུན་གསལ་ཡིན།དེ་འདྲའི་འོས་ཤིང་འཚམས་པའི་དགོས་འདུན་དེའི་ཆེད་ཐབས་ཤེས་མུ་མཐུད་བྱ་རྒྱུ་ནི་བོད་མི་རིགས་ལ་འཁྲི་བའི་རྩ་ཆེའི་ལས་འགན་ཞིག་ཡིན་སྟབས་དུས་འགོར་ཇི་ཙམ་བྱུང་ཡང་མངོན་འདོད་མ་འགྲུབ་བར་བྱ་རྒྱུའི་སྙིང་སྟོབས་ལ་ནམ་ཡང་འགྱུར་བ་འགྲོ་མི་སྲིད།བོད་མིའི་འཐབ་རྩོད་ནི་མི་སྒེར་རེ་ཟུང་གི་གནས་བབ་ཀྱི་འཐབ་རྩོད་མིན་པར་མི་རིགས་ཤིག་གི་འཐབ་རྩོད་ཡིན་ལ།བཙན་བྱོལ་བོད་མིའི་སྒྲིག་འཛུགས་ཀྱང་ཡང་དག་པའི་མང་གཙོའི་རིང་ལུགས་སུ་བསྒྱུར་ཏེ་མི་མང་གི་ཆེད་དུ་མི་མང་གིས་བདམས་པའི་མི་མང་གི་འགོ་ཁྲིད་གཅིག་མཇུག་གཉིས་མཐུད་ཀྱིས་བོད་མི་རིགས་ཀྱི་འཐབ་རྩོད་འདི་མི་རབས་ནས་མི་རབས་བརྒྱུད་རྒྱུན་འཛིན་ཐུབ་པའི་ཆབ་སྲིད་དང་སྤྱི་ཚོགས་ཀྱི་སྒྲོམ་གཞི་བརྟན་པོ་བསྐྲུན་ཡོད་པས།མཐའ་དོན་ཐག་གཅོད་ཀྱང་མང་གཙོའི་ལམ་སྲོལ་ལྟར་མང་ཚོགས་རང་ཉིད་ཀྱིས་བྱེད་རྒྱུ།